**INFORMATĪVAIS ZIŅOJUMS**

**Par** **Latvijas prezidentūras Eiropas Savienības Padomē norises loģistikas jautājumiem**

Ar Ministru kabineta 2012.gada 12.jūnija sēdes protokola Nr.33 37.§ „Informatīvais ziņojums „Par gatavošanos Latvijas prezidentūrai ES Padomē 2015.gadā: rīcības plāna izpilde un turpmākie uzdevumi”” (TA-1260) 1.punktu tika pieņemts zināšanai Ārlietu ministrijas sagatavotais informatīvais ziņojums „Par gatavošanos Latvijas prezidentūrai ES Padomē 2015.gadā: rīcības plāna izpilde un turpmākie uzdevumi”. Minētais informatīvais ziņojums paredz loģistikas jautājumu, kas saistīti ar Latvijas prezidentūras Eiropas Savienības Padomē (turpmāk – prezidentūra) organizēšanu, veikt Latvijas prezidentūras Eiropas Savienības Padomē sekretariātam (turpmāk – sekretariāts).

Šajā informatīvajā ziņojumā ir atspoguļots sekretariāta paveiktais un aktuālā situācija šādu loģistikas jautājumu risināšanā:

1. prezidentūras rīkoto sanāksmju telpas;
2. nepieciešamais biroja aprīkojums, informācijas un sakaru tehnoloģiju nodrošinājums;
3. transporta jautājumi;
4. delegāciju izvietošana;
5. drošības pasākumi;
6. nepieciešamie publiskie iepirkumi, to organizēšana un īstenošana;
7. ziedojumu, dāvinājumu un sponsorējumupiesaiste.

Prezidentūras loģistikas jautājumu nodrošināšanā tiek ievēroti šādi principi – iesaistīšanās, izaugsme un ilgtspēja, kuri paredz tādu metožu un pieeju izvēli, kas sekmētu atbildīgu, efektīvu un tālredzīgu resursu izmantošanu ar mērķi nodrošināt kvalitatīvu, pēctecīgu un paredzamu attīstību ilgtermiņā. Labā prakse, kas tiks attīstīta prezidentūras loģistikas jautājumu risināšanā, varēs kalpot par pamatu arī citu liela apjoma pasākumu rīkošanā Latvijā gan valsts, gan privātajā sektorā.

Īpaša uzmanība ilgtspējas principu nodrošināšanā tiks pievērsta vides jautājumiem, tajā skaitā liekot uzsvaru uz, galvenokārt, sabiedriskā transporta un autobusu izmantošanu, filtrēta krāna ūdens, nevis ūdens pudelēs piedāvāšanu, atkritumu šķirošanu, drukāto materiālu apjoma ierobežošanu, atkal izmantošanas principu ievērošanu, piemēram, delegātu ID karšu kakla lentām, vietējo pārtikas produktu piedāvāšanu u.c.

Prezidentūras laikā notiekošiem pasākumiem ir jākļūst par katalizatoru plašākai ilgtspējas principu izmantošanai valsts pārvaldē. Šo principu ieviešana sadarbībā ar nevalstisko un privāto sektoru nodrošinās efektivitāti resursu izmantošanā, samazinās ietekmi uz vidi, kā arī izcels Latvijas priekšrocības – demonstrēt, ka valsts ir atbildīgs, mūsdienīgs, pasaules notikumos iesaistīts partneris[[1]](#footnote-1).

Izvērtējot citu dalībvalstu pieredzi un to darba kārtību, potenciālo 2015.gada Eiropas Savienības Padomes darba kārtību, kā arī nozaru ministriju sniegto informāciju, sekretariāts ir secinājis, ka Latvijā notiekošo prezidentūras pasākumu optimālais skaits nedrīkst pārsniegt 200. Šāds pasākumu skaits, kas precīzi būs zināms tikai 2014.gada beigās līdz ar prezidentūras darba kārtību, ļaus pilnībā aptvert aktuālos jautājumus un racionāli izmantot finanšu un citus resursus.

Prezidentūras laikā plānotie pasākumi ir iedalīti šādos līmeņos:

1. Austrumu partnerības samits[[2]](#footnote-2);

2. Ministru līmeņa pasākumi:

2.1. neformālās ministru padomes sanāksmes,

2.2. citas ministru līmeņa tikšanās;

3. vecāko amatpersonu sanāksmes;

4. ekspertu sanāksmes;

5. konferences.

Ņemot vērā iepriekšējo pieredzi un Eiropas Savienības Padomes Ģenerālsekretariāta ieteikumus, neformālo ministru padomju skaits plānots ne vairāk kā 10.

Saskaņā ar nozaru ministriju sniegto informāciju sekretariātam par provizoriskajiem prezidentūras laikā plānojamajiem pasākumiem Latvijā un balstoties uz iepriekšējo prezidentūru (Dānijas, Kipras, Īrijas) pieredzes analīzi pasākumu organizēšanā, sekretariāts ir apkopojis informāciju par nepieciešamo pakalpojumu apjomu katram no pasākumu līmeņiem.

Identificējot katram pasākumu līmenim nepieciešamo pakalpojumu komplektu (piemēram, tulkošana, transports, drošība, viesnīcas, ēdināšanas pakalpojumi, tehniskais aprīkojums, kultūras programma), ir ņemtas vērā gan šo pakalpojumu izmaksas, gan iespēja parādīt Latvijas tradīcijas, kultūru, preču un pakalpojumu dažādību, kā arī pieredzi un profesionalitāti pasākumu praktiskā rīkošanā un norisē.

Uz iepriekš minētajiem principiem tiks izstrādātas vadlīnijas loģistikas jautājumos.

Atbilstoši Ministru kabineta 2013.gada 28.augusta rīkojumam Nr.401 „Par nepieciešamo finansējumu 2014.gadam, lai sagatavotu un nodrošinātu Latvijas prezidentūru Eiropas Savienības Padomē 2015.gadā”,finansējums  loģistikas un materiāltehniskajam nodrošinājumam 2014.gadā ir paredzēts 9 388 353 lati, tai skaitā centralizētajiem pasākumiem 3 677 977 lati.

Loģistikas jautājumi tiek organizēti atbilstoši konkrētām pakalpojumu jomām. Informatīvais ziņojums atspoguļo līdz šim padarīto un turpmāk plānotās aktivitātes jautājumu tālākas virzības nodrošināšanā.

1. **Prezidentūras rīkoto sanāksmju telpas**

2011.gada 15.februārī Ministru kabinets konceptuāli atbalstīja priekšlikumu, ka Latvijas Nacionālā bibliotēka (turpmāk – LNB) ir galvenā prezidentūras sanāksmju norises vieta. Prezidentūras laikā Latvijā notiekošās sanāksmes un pasākumi pulcēs vairāk nekā 25 tūkstošus viesu, tostarp vairākus simtus ārvalstu žurnālistu. Plašsaziņas līdzekļu, politiķu un uzņēmēju interese par Latvijas vēsturi, kultūru, tradīcijām un iedzīvotājiem ļaus izcelt Latvijas sasniegumus un unikalitāti. Latvijai pievērstā pasaules sabiedrības uzmanība sniegs jaunas iespējas arī LNB apliecināt savu spēju būt par nācijas intelektuālās atmiņas un zināšanu krātuvi, kā arī jaunas pieredzes un kultūras mijiedarbības vietu ne tikai Latvijas, bet arī Eiropas kontekstā.

Šobrīd sekretariāts sadarbojas ar LNB jaunās ēkas telpu plānošanā prezidentūras norisei un to piemērošanā visu līmeņu prezidentūras pasākumu vajadzībām, vienlaikus ņemot vērā LNB darba specifiku. Prezidentūras īstenošanas pieredzei būs ilgtermiņa investīcija bibliotēkas attīstībā, kas ļaus arī turpmāk to pozicionēt kā augsta līmeņa sanāksmju norises vietu.

2012.gada novembrī un decembrī, kā arī 2013.gada jūnijā Latvijā ieradās Eiropas Savienības Padomes Ģenerālsekretariāta Protokola un konferenču nodaļas pārstāvji, kā arī Eiropas Komisijas Mutiskās tulkošanas ģenerāldirektorāta pārstāvji ar mērķi izvērtēt LNB telpu atbilstību galvenās prezidentūras sanāksmju norises vietas prasībām. Vizīšu laikā tika vērtēta iespēja LNB organizēt augsta līmeņa pasākumus no drošības, telpu ietilpības un pietiekamības, kā arī kvalitatīvu tulkošanas pakalpojumu nodrošināšanas aspekta. Par telpu piemērotību prezidentūras pasākumu organizēšanai saņemts pozitīvs atzinums.

Vērtējot iespējamo papildus pasākumu norises vietu piedāvājumu Rīgā, līdzīgi citām prezidējošām valstīm, tiek apzinātas telpas, kuras vienlaikus nodrošinātu racionālu pasākumu organizēšanas iespēju un Latvijas kultūrvēsturiskā mantojuma atspoguļošanu. Iepazīstoties ar Rīgas Latviešu biedrības nama, Rīgas Biržas, Lielās Ģildes, Mazās Ģildes, kultūras pils „Ziemeļblāzma”, Latvijas Kara muzeja un Latvijas Dzelzceļa vēstures muzeja piedāvātajām telpām, kurās ir pieredze protokolāru pasākumu organizēšanā, ir secināts, ka tās ir atbilstošas prezidentūras pasākumu norisei. Līdz ar to šīs telpas varētu tikt izmantotas prezidentūras pasākumu organizēšanai gadījumos, kad atbilstoši prezidentūras kalendāram nebūs iespējams izmantot LNB telpas.

Sadarbībā ar Latvijas Pašvaldību savienību ir apzinātas iespējamās prezidentūras sanāksmju norises vietas ārpus Rīgas. Izvērtējot pašvaldību piedāvājumu, citu dalībvalstu pieredzi un finanšu resursus, ir secināts, ka sanāksmes ārpus Rīgas ir iespējams organizēt ekspertu līmenim.

1. **Nepieciešamais biroja aprīkojums, informācijas un sakaru tehnoloģiju** **nodrošinājums**

Lai nodrošinātu prezidentūras sanāksmju norises vietu tehnisko aprīkojumu, norisinās tā apjoma apzināšana, izvērtējot nepieciešamo sinhronās tulkošanas sistēmas, audiovizuālās, skaņas sistēmas un videokonferenču aprīkojumu. Ir uzsākts darbs pie konferenču tehniskā aprīkojuma detalizētu tehnisko specifikāciju projektu izstrādes, kas tiks balstīts uz precizēto prezidentūras pasākumu skaitu un norises vietām.

Prezidentūrai atsevišķiem pasākumiem jānodrošina televīzijas un radio translācijas, tāpēc tiek izvērtēts tam nepieciešamais tehniskais nodrošinājums.

Sadarbībā ar Kultūras ministriju un LNB ir uzsākta prezidentūrai pieejamo tehnoloģiju infrastruktūras (elektroenerģijas jaudas, komunikāciju sakaru) LNB ēkā izpēte un pieejamo resursu identificēšana, kā arī noris darbs pie papildus nepieciešamā apjoma noteikšanas. Papildus tam uzsāktas sarunas ar mobilo sakaru un interneta pakalpojuma operatoriem par interneta un mobilo sakaru pakalpojumu pieejamību plānotajās pasākumu norises vietās.

Ir uzsākts darbs pie tehniskās specifikācijas projekta izstrādes prezidentūras oficiālajai interneta vietnei.

 Lai veiktu prezidentūras pasākumu dalībnieku un apkalpojošā personāla reģistrēšanu, drošības pārbaudes, transportēšanas un izmitināšanas plānošanu, kā arī citu līdzīgu funkciju nodrošināšanas atbalsta funkcijas, tiek apzinātas tehniskās prasības akreditācijas un loģistikas vienotai informācijas sistēmai, par prioritāti nosakot personu datu aizsardzību.

Lai jau trio prezidentūras laikā norisinātos efektīva dokumentu aprite, noris darbs pie Valsts informācijas sistēmas darbam ar Eiropas Savienības dokumentiem un ar dokumentiem līdz drošības līmenim "dienesta vajadzībām" (ieskaitot). Ir noslēgusies iepirkuma procedūra, un 2013.gada 18.jūnijā ir parakstīts līgums ar SIA „DATAKOM” par minētās sistēmas izveidi un ieviešanu. Lai nodrošinātu darbu ar Valsts informācijas sistēmu, līdz 2013.gada 15.jūlijam Valsts reģionālās attīstības aģentūrai uzdots apkopot informāciju par nepieciešamo finansējumu nozaru ministrijām un pakļautībā esošajām iestādēm datortīklu pielāgošanai, paredzot maksimālu Eiropas Reģionālās attīstības fonda līdzekļu izmantošanu. Informācijas sistēmas pirmās kārta ekspluatāciju paredzēts uzsākt 2014.gada 1.jūlijā, bet otro kārtu 2014.gada decembrī. Papildus minētajam Vides un reģionālās attīstītības ministrija sadarbībā ar Ārlietu ministriju un Tieslietu ministriju plāno izstrādāt un līdz 2014.gada 1.aprīlim iesniegt Ministru kabinetā tiesību aktu projektus, kuri regulēs Valsts informācijas sistēmas darbību, nosakot sistēmas pārzini, informācijas statusu un informācijas apriti sistēmā.

Pamatojoties uz pieejamo informāciju, ir veikti aprēķini prezidentūrai nepieciešamajam informāciju un sakaru tehnoloģiju un tehniskā aprīkojuma finansējumam 2014. un 2015.gadā.

1. **Transporta jautājumi**

Lai nodrošinātu Latvijā notiekošos prezidentūras pasākumus ar transporta pakalpojumiem, atbilstoši katram pasākuma līmenim plānots izmantot gan esošās pilsētas sabiedriskā transporta piedāvātās iespējas, gan īpaši piesaistītas transporta vienības.

Lai pēc iespējas efektīvāk izmantotu valsts budžeta līdzekļus, transportlīdzekļus iegādāties nav plānots.

Transportlīdzekļu nodrošināšanas jautājums ir viena no tām preču un pakalpojumu grupām, kurai varētu tikt piesaistīti sponsori, un jau šobrīd ir uzsākta tirgus izpēte. Ir uzsākta sponsoru piesaiste attiecībā uz vieglo automašīnu, mikroautobusu un autobusu nodrošināšanu prezidentūras laikā.

Prezidentūras pasākumiem, atkarībā no to līmeņa, ir plānots piedāvāt atšķirīgus transporta pakalpojumus. Ņemot vērā katram sanāksmju līmenim noteikto nodrošinājumu, transporta pakalpojumu sniegšanu plānots nodrošināt ar šādiem resursiem:- pamatā transporta pakalpojumu nodrošināšanai plānots piedāvāt delegātiem izmantot pilsētas sabiedrisko transportu;

- autobusi delegāciju vadītājiem un delegācijām, ja visiem delegācijas locekļiem vienlaicīgi jānokļūst galamērķī;

- vieglās automašīnas augstākā līmeņa pasākumu delegāciju vadītājiem;

- mikroautobusi augstākā līmeņa pasākumu delegācijām;

- augsta līmeņa pasākumos, atbilstoši izvirzītajām drošības prasībām, pēc nepieciešamības tiks piesaistītas arī papildus autotransporta vienības, piemēram, sedzošās mašīnas un bruņu limuzīni.

Būtisks elements transporta nodrošināšanā ir kvalificētu autovadītāju piesaiste. Primāri autovadītājus plānots piesaistīt no drošības iestāžu esošajiem cilvēkresursiem, tomēr nepieciešamības gadījumā saglabājot iespēju šos pakalpojumus iepirkt, ņemot vērā vienlaicīgi nodrošināmo transporta pakalpojumu apjomu. Tā kā autovadītāju jautājums lielā mērā ir saistīts ar drošības aspektiem, šie jautājumi tiks risināti savstarpēji saistīti.

Ņemot vērā, ka ievērojamākā prezidentūras pasākumu daļa notiks 2015.gada pirmajā pusē, transporta pakalpojumu nodrošināšanai nepieciešamais finansējums primāri tiks paredzēts 2015.gada budžetā*.*

1. **Delegāciju izvietošana**

Lai nodrošinātu prezidentūras pasākumu dalībniekus ar naktsmājām, ir apzināts provizoriskais nepieciešamo naktsmāju skaits prezidentūras laikā.

Prezidentūras laikā notiekošo sanāksmju viesnīcas izdevumus apmaksā paši pasākumu dalībnieki. Taču plānojot nepieciešamo finansējumu delegāciju izvietošanai, ir ņemts vērā, ka neformālo ministru padomju sanāksmju delegācijas vadītāja viesnīcas izdevumus apmaksā prezidējošā valsts. Analoģisks aprēķins tiks piemērots attiecībā uz Austrumu partnerības samita organizēšanu, kura norises gadījumā Latvijas pusei būs jāsedz 42 delegāciju vadītāju un viena katras delegācijas locekļa viesnīcas izdevumi.

 Vidējais naktsmāju skaits katram pasākumam rēķināts, pieņemot, ka vidēji dalībai vienā pasākumā dalībnieks uzturēsies Latvijā divas naktis. Tādējādi kopējais aptuvenais nepieciešamo naktsmāju skaits prezidentūras laikā ir 50 000 dažāda līmeņa viesnīcu numuru naktis. Šajā aprēķinā ir ietverta naktsmāju nepieciešamība arī aptuveni 800 žurnālistiem, kuri prezidentūras laikā varētu uzturēties Latvijā un kuri paši sedz šos izdevumus.

Lai izvērtētu viesnīcu pakalpojumu piedāvājumu un viesnīcas varētu tikt iekļautas dalībnieku akreditācijas sistēmā kā prezidentūras rekomendētās viesnīcas, tiks izstrādāti vienoti kritēriji. Lai to izdarītu, sadarbībā ar Latvijas Viesnīcu un restorānu asociāciju tiek apzināts esošo viesnīcu piedāvājums (piemēram, viesnīcas atrašanās vietas attālums no pasākuma norises vietas, iespēja garantēt drošības prasības, piedāvāto numuru skaits un kategorija, cenā ietvertie pakalpojumi un to kvalitāte, atbilstība ilgtspējas principiem).

Neformālo ministru padomju sanāksmju naktsmāju nodrošināšanai piemērojams reglamentēts drošības līmenis, tādēļ viesnīcu atlasei tiks izstrādāti tam atbilstoši kritēriji.

1. **Drošības jautājumi**

Ar Ministru prezidenta 2013.gada 10.maija rīkojumu Nr.174 „Par Latvijas prezidentūras Eiropas Savienības Padomē drošības jautājumu darba grupu” ir apstiprināta darba grupa, kurā deleģēti pārstāvji no Aizsardzības ministrijas, Ārlietu ministrijas, Drošības policijas, Iekšlietu ministrijas, Kultūras ministrijas, LNB, Militārās izlūkošanas un drošības dienesta, Neatliekamās medicīniskās palīdzības dienesta, Rīgas domes Satiksmes departamenta, Rīgas pašvaldības policijas, Satiksmes ministrijas, Satversmes aizsardzības biroja, Valsts policijas, Valsts ugunsdzēsības un glābšanas dienesta, Veselības ministrijas un sekretariāta.

Drošības jautājumu darba grupas kompetencē ir drošības prasību apzināšana un veicamo pasākumu plāna izstrādāšana prezidentūrai. Darba grupas uzdevums ir izplānot un ieviest veicamos drošības pasākumus atbilstoši dažāda līmeņa sanāksmēm to norises vietās, tai skaitā galvenajā norises vietā – LNB.

Līdz š.g. 1.jūlijam ir notikušas divas darba grupas sēdes, kuru laikā tās dalībnieki diskutēja par prezidentūras laikā paredzēto pasākumu līmeņiem un skaitu, pasākumu līmeņiem atbilstošiem drošības pasākumiem un drošības nodrošināšanā iesaistītām institūcijām. Tika pārrunāta galvenās norises vietas – LNB – drošības organizēšana un potenciālo drošības pasākumu apjoms Austrumu partnerības samita, neformālo ministru padomju, vecāko amatpersonu, ekspertu sanāksmju un konferenču norišu laikā.

Bez tam Drošības policijas un Valsts policijas atbildīgās amatpersonas vairakkārt ir apsekojušas LNB ēku, lai izvērtētu tehniskās drošības sistēmas, kuras plānots uzstādīt LNB ēkā, kā arī personu un mantu drošības kontroļu veikšanai nepieciešamo ierīču potenciālo apjomu un izvietojumu.

Tāpat sekretariāts ir uzsācis pārrunas ar Valsts policijas vadību par iespējamu Valsts policijas iesaisti LNB ēkas ikdienas fiziskās apsardzes nodrošināšanā prezidentūrai paredzētajās telpās.

Papildus sekretariāts ir uzsācis sadarbību ar Rīgas domes Satiksmes departamenta un SIA „Rīgas satiksme” atbildīgajām amatpersonām, ar mērķi izvērtēt iespējamās satiksmes organizācijas izmaiņas prezidentūras norises laikā tiešā LNB tuvumā.

Līdz 2013.gada 30.septembrim sekretariātam jāsagatavo un ārlietu ministram jāiesniedz Ministru kabinetā informatīvo ziņojumu par darba grupas uzdevumu izpildi. Šobrīd minētais informatīvais ziņojums atrodas saskaņošanas stadijā ar ministrijām un citām institūcijām, kā to paredz Ministru kabineta 2009.gada 7.aprīļa noteikumi Nr.300 „Ministru kabineta kārtības rullis”.

Šajā ziņojumā plānots informēt, ka darba grupa galvenos uzdevumus ir izpildījusi (apzinājusi drošības prasības, kas noteiktas prezidējošā valstī un ārvalstīs notiekošajiem pasākumiem, uzsākusi drošības pasākumu plāna izstrādi, sagatavojusi aprēķinus par drošības pasākumu nodrošināšanai nepieciešamo finansējumu 2014.gadā u.tml.), kā arī plānots valsts drošības un tiesību aizsardzības iestādēm uzdot veikt detalizētus uzdevumus.

**6. Nepieciešamie publiskie iepirkumi, to organizēšana un īstenošana**

Atbilstoši Ministru kabineta 2012.gada 17.janvāra noteikumu Nr.65 „Latvijas prezidentūras Eiropas Savienības Padomē sekretariāta nolikums” 6.6.apakšpunktam sekretariāts, piemērojot nepieciešamās procedūras, veic iepirkumus, lai nodrošinātu prezidentūras organizatorisko darbību.

Sekretariāts ir apzinājis un regulāri aktualizē preču un pakalpojumu grupas prezidentūras un ar to saistīto pasākumu nodrošināšanai, kā arī prognozējamo termiņu procesa uzsākšanai attiecīgo preču un pakalpojumu nodrošināšanai. Informācija par preču un pakalpojumu grupām ievietota sekretariāta mājaslapas (www.es2015.lv) sadaļas „Sekretariāts” apakšsadaļā „Publiskais iepirkums”.

Iespēju robežās iepirkumu dokumentācijā tiks iekļauti arī vides kritēriji, kas nodrošinās publiskā iepirkuma mērķu sasniegšanu, vienlaikus veicinot iepirkumu efektivitāti un izmainot preču un pakalpojumu tirgu videi draudzīgā, inovatīvā un sociāli atbildīgā virzienā.

Lai saņemtu pakalpojumus LNB tehniskai pielāgošanai prezidentūras vajadzībām, sekretariāts organizēja sarunu procedūru, kā rezultātā 2013.gada 12.jūnijā noslēdza līgumu ar SIA „Arhitektu birojs Ģelzis-Šmits-Arhetips”.

**7. Ziedojumu, dāvinājumu un sponsorējumu piesaiste**

Citu prezidējošo valstu pieredze rāda, ka prezidentūras organizēšana ir iespēja sniegt informāciju par valsts ekonomiku un sabiedrību, izaicinājumiem un politisko vīziju, arī kultūras daudzveidību. Prezidentūra ir arī iespēja uzņēmējiem popularizēt Latvijas preces un pakalpojumus, iesaistoties prezidentūras atbalstīšanas programmā. Būtiski, ka visas prezidentūras piesaistījušas sponsorus, ziedotājus vai dāvinātājus, lai tādējādi ieekonomētu valsts budžeta līdzekļus.

Lai nodrošinātu savlaicīgu un kvalitatīvu Latvijas sagatavošanos prezidentūrai un atbilstoši kompetencei koordinētu darbu prezidentūras laikā, izdodot Ministru kabineta 2012.gada 17.janvāra noteikumus Nr.65 „Latvijas prezidentūras Eiropas Savienības Padomē sekretariāta nolikums", tika izveidota tiešās pārvaldes iestāde – sekretariāts. Saskaņā ar minēto noteikumu 11.punktu sekretariāta finanšu līdzekļus veido valsts pamatbudžeta dotācija no vispārējiem ieņēmumiem, ziedojumi un dāvinājumi, kā arī ārvalstu un starptautisko organizāciju finanšu palīdzība.

Lai maksimāli samazinātu ar prezidentūras nodrošināšanu saistītās izmaksas, šādi nodrošinot valsts budžeta sloga būtisku mazināšanos, sekretariāts ir apzinājis provizoriskās preču un pakalpojumu grupas, kurās varētu tikt piesaistīti ziedotāji, dāvinātāji un sponsori:

1) transporta pakalpojumi;

2) ar informācijas tehnoloģijām un telekomunikācijām saistītie pakalpojumi un preces;

3) ēdināšanas pakalpojumi;

4) sabiedrības informēšanas pakalpojumi;

5) kultūras programmas nodrošināšana Latvijā un ārvalstīs.

Šobrīd vēl nav precīzi zināms, kādām grupām būs iespējams piesaistīt sponsoru, ziedotāju vai dāvinātāju palīdzību, jo minētais ir atkarīgs no konkrēto komersantu intereses mantiski vai finansiāli atbalstīt prezidentūru.

Civillikuma 1912.pants nosaka, ka dāvinājums ir tiesisks darījums, ar kuru kāds aiz devības piešķir otram bez atlīdzības kādu mantisku vērtību. Bez tam likuma „Par interešu konflikta novēršanu valsts amatpersonu darbībā” 13.panta otrā daļa nosaka, ka  dāvana šā likuma izpratnē ir jebkurš mantisks vai citāda veida labums (tai skaitā pakalpojumi, tiesību piešķiršana, nodošana, atbrīvošana no pienākuma, atteikšanās no kādas tiesības, kā arī citas darbības, kuru rezultātā rodas kāds labums), kura tiešs vai netiešs guvējs ir valsts amatpersona. Līdz ar to dāvana, ko potenciāli saņems sekretariāts, ir tāds mantisks vai citāda veida labums, kuru uzdāvinot, dāvinātājs nesagaida no apdāvinātā nekādu rīcību, tas ir, pretpienākumu. Minētais, pēc savas būtības, ir labās gribas izpausme.

Savukārt attiecībā uz ziedojumiem un sponsorējumiem ziedotājs vai sponsors sagaida no ziedojuma vai sponsorējuma saņēmēja (ziedojuma gadījumā no valsts) kādu noteiktu rīcību, tas ir:

1. sponsori, paplašinot savas mārketinga iespējas, vēlās saņemt savas firmas zīmes vai preces atpazīstamību;
2. ziedotāji no ziedotajām naudas summām vēlās saņemt nodokļu atvieglojumu (likuma „Par uzņēmumu ienākumu nodokli” 20.1panta sestā daļa nosaka, ka manta vai finanšu līdzekļi, kurus maksātājs, pamatojoties uz līgumu, bez atlīdzības nodod budžeta iestādei, valsts kapitālsabiedrībai, kura veic Kultūras ministrijas deleģētas valsts kultūras funkcijas, vai sabiedriskā labuma organizācijai tās statūtos, satversmē vai nolikumā noteikto mērķu sasniegšanai, ir uzskatāmi par ziedojumu šā panta izpratnē, ja saņēmējam nav noteikts pretpienākums veikt darbības, kuras uzskatāmas par atlīdzību).

Atbilstoši minētajam ir konstatēts, ka jautājums ar ziedojumu un dāvinājumu piesaisti spēkā esošajā likumdošanā ir pietiekami regulēts, tas ir, minēto nosaka gan Civillikuma 11.nodaļa „Dāvinājums” un likuma „Par interešu konflikta novēršanu valsts amatpersonu darbībā” 13.- 13.2pants.

Bez tam minētā Civillikuma nodaļa reglamentē arī tos gadījumus, kas var tikt nosaukti par sponsorējumu vai ziedojumu, tas ir Civillikuma 1928.pants nosaka, ka katram dāvinājumam var pievienot sevišķu uzlikumu, ar kuru vai nu tuvāk norādīts, kādā kārtā vai kādam mērķim apdāvinātam jāizlieto saņemtā dāvana, vai arī aprobežots tiesības ilgums tādā kārtā, ka apdāvinātam uzlikts pienākums atdot vēlāk visu priekšmetu vai daļu no tā kādam citam. Līdz ar to dāvinātājs var arī uzlikt apdāvinātam kādu pretpienākumu. Kā jau iepriekš minēts, gan sponsorējuma, gan ziedojuma došanas gadījumā, ziedotājs (no valsts ieņēmumu dienesta ir tiesības saņemt nodokļu atvieglojumu) vai sponsors vēlas saņemt ziedojuma (iespēju saņemt no valsts nodokļu atvieglojumu) vai sponsorējuma (atpazīstamības nodrošināšana) saņēmēja pretpienākumu.

Papildus minētajam Civillikuma pantam, arī likuma „Par interešu konflikta novēršanu valsts amatpersonu darbībā” 14.pants reglamentē jautājumus, kuri saistīti ar ziedojumu pieņemšanu. Minētā panta pirmā daļa nosaka, ka par ziedojumu šā likuma izpratnē uzskatāma finanšu līdzekļu, preces vai pakalpojumu bezatlīdzības atvēlēšana (nodošana) noteiktiem mērķiem. Līdz ar to ziedojums kā tāds un tā saņemšanas kārtība ir skaidri normatīvi reglamentēta.

Šobrīd spēkā esošie normatīvie akti neparedz valsts pārvaldes iestādes sponsorēšanu, atšķirībā no ziedojumu saņemšanas iespējas. Elektronisko plašsaziņas līdzekļu likuma 1.panta 32.punkts nosaka, ka sponsorēšana ir jebkuras apraides veikšanā vai audio un audiovizuālu darbu, programmas vai raidījuma veidošanā neiesaistītas personas ieguldījums elektronisko plašsaziņas līdzekļu vai raidījumu finansēšanā, lai popularizētu savu nosaukumu, preču zīmi, tēlu, darbību vai ražojumu (termins tostarp, tiek lietos Ministru kabineta 2007.gada 26.jūnija noteikumos Nr.436 „Zāļu ievešanas un izvešanas kārtība”, likumā „Par Eiropas konvenciju par pārrobežu televīziju” un Finanšu un kapitāla tirgus komisijas 2007.gada 2.maija noteikumos Nr.61 „Informācijas atklāšanas un iestādes pārredzamības normatīvie noteikumi”).

Minētajam par iemeslu ir tas, ka līdz šim brīdim sponsori tika piesaistīti tikai privātpersonu (fiziskās, juridiskās personas) organizētajiem pasākumiem, kur sponsorējuma tiešais saņēmējs ir privātpersona.

Tādējādi ārējā normatīvajā aktā nepieciešams nodefinēt terminu „sponsorēšana”, paredzot iespēju sponsorēt valsts pārvaldes iestādi, kā arī, paredzot valsts pārvaldes iestādei tiesības slēgt sponsorēšanas līgumu, vienlaikus paredzot arī valsts pārvaldes iestāžu/pasākumu sponsorēšanas mehānismu. Turklāt sponsorēšanu nepieciešams noteikt tikai kā pagaidu regulējumu sekretariātam, lai nodrošinātu prezidentūras sagatavošanu un norises loģistiku. Attiecīgajā gadījumā sponsorējuma saņēmējs ir tiešās pārvaldes iestāde – sekretariāts.

Lai prezidentūras sagatavošanai un norises nodrošināšanai piesaistītu sponsorus, tādējādi mazinot budžeta slogu, ir nepieciešams veikt grozījumus likumā „Par interešu konflikta novēršanu valsts amatpersonu darbībā”, paredzot minētā likuma pārejas noteikumos, ka sekretariātam ir sponsorēšanas (sponsorēšana ir privātpersonas ieguldījums finanšu līdzekļu, mantas vai pakalpojuma veidā prezidentūras sagatavošanai vai nodrošināšanai, lai popularizētu savu firmas zīmi, tēlu vai preces vai pakalpojuma atpazīstamību) darījumu noslēgšanas tiesības prezidentūras vajadzību nodrošināšanai.

Tādējādi tiktu nodrošināta vienota valsts pārvaldes izpratne par šo terminu un no tā izrietošajām darbībām un tiktu reglamentēta sponsorēšanas procedūra. Papildus jāparedz šo darījumu atspoguļošanu grāmatvedības uzskaites normatīvajos aktos.

Papildus atsevišķos gadījumos ziedotājiem, dāvinātājiem un sponsoriem, lai tie būtu ieinteresēti atbalsta sniegšanā, var būt nepieciešamība piedalītiespubliskajos iepirkumos, lai nodrošinātu sniegtā ziedojuma, dāvinājuma vai sponsorējuma saglabātību pēc prezidentūras beigām.

Kā jau iepriekš minēts, Civillikuma 1928.panta pirmā daļa nosaka, ka katram dāvinājumam var pievienot sevišķu uzlikumu, ar kuru vai nu tuvāk norādīts, kādā kārtā vai kādam mērķim apdāvinātam jāizlieto saņemtā dāvana, vai arī aprobežots tiesības ilgums tādā kārtā, ka apdāvinātam uzlikts pienākums atdot vēlāk visu priekšmetu vai daļu no tā kādam citam. Līdz ar to, prezidentūrai beidzoties, ziedotāji, dāvinātāji un sponsori, kuri ziedoja, dāvināja vai sponsorēja „neizlietojamu” mantu (piemēram, autotransports, datortehnika utt.),vēlēsies to saņemt atpakaļ tādā kvalitātē, kādā tā tika nodota, ievērojot ziedojuma, dāvinājuma vai sponsorējuma dabisko nolietojumu.

Līdz ar to atsevišķos gadījumos, lai nodrošinātu ziedojuma, dāvinājuma vai sponsorējuma saglabātību, būs jāveic iepirkuma procedūras ar attiecīgo ziedotāju, dāvinātāju vai sponsoru (piemēram, autotransporta ziedojuma,dāvinājuma vai sponsorējuma gadījumā ziedotājs, dāvinātājs vai sponsors vēlēsies, lai šis autotransports tiktu apdrošināts pie konkrēta apdrošinātāja vai novietots konkrētā autostāvvietā, vai mobilā tālruņa ziedojuma, dāvinājuma vai sponsorējuma gadījumā iespējams būs jāveic tā remonts – attiecīgi noteikts konkrēts remonta veicējs). Ievērojot minēto, šajā gadījumā attiecībā uz ziedotāju, dāvinātāju vai sponsoru (lai izpildītu tā nosacījumus ziedotās, dāvinātās vai sponsorētās mantas saglabātības nodrošināšanai), iespējams, varētu tikt pieņemts lēmums par uzvarētāju sarunu procedūrā, kas tiktu rīkota saskaņā ar Publisko iepirkumu likuma 63.panta pirmās daļas 2.punktu.

Likuma „Par interešu konflikta novēršanu valsts amatpersonu darbībā” 14.panta otrā daļa nosaka, ka valsts amatpersonai vai koleģiālajai institūcijai ir aizliegts prasīt vai pieņemt no fiziskās vai juridiskās personas ziedojumu, kā arī cita veida mantisku palīdzību publiskām vajadzībām, ja ziedojums vai palīdzība ietekmē lēmuma pieņemšanu attiecībā uz šo fizisko vai juridisko personu. Līdz ar to šobrīd spēkā esošais normatīvais regulējums neparedz iespēju ziedotājam piedalīties un tikt atzītam par uzvarētāju publiskajā iepirkumā, ja iepirkums tieši saistīts ar ziedojuma priekšmetu (piemēram, autotransporta gadījumā ziedotāja vai dāvinātāja noteiktā autostāvvieta pieder pašam ziedotājam vai dāvinātājam, bet neietilpst ziedojuma vai dāvinājuma priekšmetā).

Risinot šo jautājumu, Saeimas Valsts pārvaldes un pašvaldības komisija ir sagatavojusi priekšlikumu likumprojektam „Grozījumi likumā "Par interešu konflikta novēršanu valsts amatpersonu darbībā"” (Reģ.Nr.904/Lp11), kuru Saeima 2013.gada 14.novembrī ir atbalstījusi 2.lasījumā.

Minētā likumprojekta 2.pants paredz likuma „Par interešu konflikta novēršanu valsts amatpersonu darbībā” pārejas noteikumus papildināt ar 19.punktu, kas noteiktu, ka minētā likuma 14.panta otrajā, trešajā un ceturtajā daļā noteiktais ziedojumu un lēmumu pieņemšanas ierobežojums nav attiecināms uz gadījumiem, kad sekretariāts lēmumu pieņem attiecībā uz ziedotāju, kas ziedojumu atvēlējis sekretariātam ar mērķi sagatavoties Latvijas prezidentūrai Eiropas Savienības Padomē 2015.gadā vai nodrošināt tās norisi.

Bez tam ir konstatēts, ka arī valsts kapitālsabiedrības un sabiedrisko pakalpojumu sniedzēji būtu ieinteresēti piedalīties mantas un finanšu līdzekļu ziedošanā prezidentūrai.

Saskaņā ar likuma „Par sabiedrisko pakalpojumu regulatoriem” 27.panta otrajā daļā noteikto sabiedrisko pakalpojumu sniedzējam nav tiesību izmantot tarifu ieņēmumus, lai segtu izmaksas, kas saistītas ar tā komercdarbību vai cita veida darbību, kura nav tieši saistīta ar sabiedrisko pakalpojumu sniegšanu, tai skaitā sponsorēšanu, ziedošanu vai labdarību. Līdz ar to iespējams, ka sabiedrisko pakalpojumu sniedzējs ziedojumu sniedz no tiem ieņēmumiem, kurinetiek regulēti no Sabiedrisko pakalpojumu regulatora puses. Piemēram, valsts akciju sabiedrība „Latvijas dzelzceļš” varēs ziedot tikai no summām, kas nav saistītas ar publiskās lietošanas dzelzceļa infrastruktūras izmantošanu (Dzelzceļa likuma 11.panta pirmā daļa).

Lai nodrošinātu vienveidīgas procedūras ziedotāju un dāvinātāju piesaistei sekretariātā jau ir izstrādāts iekšējais normatīvais akts, kurš reglamentē ziedotāju un dāvinātāju piesaistes, atlases un līgumu slēgšanas kārtību. Savukārt sekretariāta iekšējais normatīvais akts par sponsorējuma pieņemšanu tiks izstrādāts pēc iepriekš minētā likumprojekta „Grozījumi likumā „Par interešu konflikta novēršanu valsts amatpersonu darbībā””. Pēc grozījumu izdarīšanas ar sponsorēšanu saistītajos ārējos normatīvajos aktos, atbilstoši Ministru kabineta 2009.gada 15.decembra noteikumu Nr.1486 „Kārtība, kādā budžeta iestādes kārto grāmatvedības uzskaiti” 5.punktā noteiktajam, ka ministrija, cita centrālā valsts iestāde vai pašvaldība izstrādā un apstiprina normatīvajiem aktiem grāmatvedības un budžeta jomā atbilstošu un nozares vai pašvaldības specifikai atbilstošu vienotu grāmatvedības uzskaites kārtību nozarei vai pašvaldībai, Ārlietu ministrija sadarbībā ar sekretariātu veiks grozījumus arī Ārlietu ministrijas 2011.gada 19.jūlija kārtībā Nr.10 „Saimniecisko darījumu uzskaites kārtība Latvijas Republikas Ārlietu ministrijā”. Ar sponsoriem tiks slēgti sponsoru līgumi, savukārt ar ziedotājiem un dāvinātājiem – attiecīgi ziedojuma un dāvinājuma līgumi.

Lai nodrošinātu ziedotāju un dāvinātājupiesaisti, sekretariāts ir izstrādājis un interneta mājas lapā ievietojis vadlīnijas ziedotāju un dāvinātājupiesaistīšanai. Plānots arī par sponsoru piesaisti izstrādāt vadlīnijas, kurās noteikti sponsoru piesaistes kritēriji, līgumu noslēgšanas un atskaitīšanās kārtība par piesaistītajiem finanšu līdzekļiem. Pārdomātas un veiksmīgi koordinētas uzņēmēju un valsts pārvaldes sadarbības rezultātā, prezidentūras pasākumu organizēšana rezultēsies loģiskā, vienkāršā un līdzekļus taupošā rīcībā.

Ārlietu ministrs E.Rinkēvičs

Vīzas:

valsts sekretārs A.Pildegovičs

Latvijas prezidentūras Eiropas Savienības Padomē

sekretariāta direktore I.Skujiņa

12.12.2013

3865

I.Kolkovska, 67011780

Indra.Kolkovska@es2015.lv

1. http://latinst.lv/wp-content/uploads/2012/01/strategija\_latvijai.pdf [↑](#footnote-ref-1)
2. Saskaņā ar 2012.gada 11.decembra Ministru kabineta sēdes protokola Nr.70 70§ 2.punktu ir atbalstīta Austrumu partnerības samita un piektās Eiropas un Āzijas (ASEM) valstu izglītības ministru tikšanās organizēšana Latvijā tās prezidentūras laikā 2015.gada pirmajā pusē. Gala lēmums par Austrumu partnerības samita organizēšanu Latvijā tiks pieņemts Lietuvas prezidentūras Eiropas Savienības Padomē laikā. [↑](#footnote-ref-2)